|  |  |
| --- | --- |
| Til: | Konkurrencedeltagerne |
| Fra: | By & Havn  |
| Emne: | **Åben konkurrence om P-hus Asger Jorn** |
| Spørgsmål med tilhørende svar |

01

Konkurrenceprogram

**Er der en engelsk version af konkurrenceprogrammet?**

*Svar:*

*Konkurrencens sprog er dansk, ligesom kontrakt-, forhandlings- og arbejdssproget ved gennemførelsen af den udbudte opgave vil være dansk. Konkurrenceprogrammet foreligger således kun på dansk. Dog kan besvarelsen afleveres på engelsk.*

02

Konkurrencebetingelser

**Skal man have et firma for at kunne deltage i konkurrencen?**

*Svar:*

*Såfremt der er tale om et firma som udarbejder forslag til konkurrencen, skal forslagsstillers firmanavn fremgå af navneseddel. Der er ikke krav om, at forslagsstiller har et firma, for at kunne deltage i konkurrencen.*

03

Konkurrencebetingelser

**Må den udvendig adgangstrappe hænge udover skellinjen?**

*Svar:*

*Det er en forudsætning for den udvendige adgangstrappe at den ikke begrænser antallet af p-pladser i den kommende bygning. Den udvendige adgangstrappe forventes således etableret udover den angivne matrikelgrænse i tegningsgrundlaget.*

04

Konkurrenceprogram

I konkurrence programmet står der på s.5: *”det er en forudsætning for opgaven, at facaderne og forslagets øvrige dele er bygbart, kan tilpasses til råhuset og i øvrigt kan realiseres indenfor projektrammen på 11.000.000,- DKK eks. moms, for facader, kantzone og udvendig trappe. ”* **Betyder ovenstående formulering, at taget ikke er indeholdt i projektrammen?**

*Svar:*

*Formuleringen i konkurrenceprogrammet betyder at taget ikke er indeholdt i den nævnte projektramme.*

05

Konkurrenceprogram

I konkurrence programmet står der på s.17: *”Det resterende areal, til en mulige forenings- drevet tagfarm, er ikke en del af konkurrenceopgaven”.* **Betyder ovenstående formulering, at rådgiveropgaven på taget kun indeholder private terrasser og ophold i et 5 m bælte langs Himmelbyen?**

*Svar:*

*Udover afgrænsningen og udformningen af et 5m bælte, skal forslaget give et bud på en offentlig ankomst, cirkulation og udsigtspunkt, som vist i principtegning på s. 20. og som beskrevet i konkurrenceprogrammet s. 27. / Tilgængeligt Tag.*

06

Konkurrenceprogram

**Hvor meget af taget er indeholdt i rådgivningsopgaven?**

*Svar:*

*Se ovenstående.*

*Uddybning: Som beskrevet på s. 3. så skal tagfarmens initiativgruppe være medskabere på udformningen af en mulig tagfarm. Derfor kan udskriver principielt ikke sikre at forslag til det resterende areal indgår / realiseres i en rådgivningsopgave. Derfor er det ikke en del af konkurrenceopgaven.*

07

Konkurrencebilag

Opstalt Vestfacade – i konkurrencematerialet medfølger der opstalter af Himmelbyen, dog ikke vestfacaden med dens trappe op til gårdrummet. **Er der muligt at få tilsendt denne opstalt?**

*Svar:*

*Udskriver er ikke i besiddelse af nævnte tegning, hvorfor den ikke er en del af bilagsmaterialet. Såfremt tegningen kan fremskaffes vil den blive uploadet til øvrigt bilagsmateriale.*

08

Konkurrenceprogram

Kommende nabobygning – Nord for byggefeltet er der planlagt et frem-tidigt byggeri mod øst. Hertil informeres det at denne kommer til at have en dybde på 13-17 meter, og en højde på +20 meter **– skal dette tolkes som at bygningen bliver 20 meter høj, eller betyder det 20 meter eller højere?**

*Svar:*

*Beskrivelsen af et muligt byggeri langs Ørestads Boulevard, skal tolkes således, at bygningen kan blive 20 m eller højere.*

09

Forudsætninger

**Hvordan tænker opgavestiller om at P-husets tag vil ligge i skygge det meste af året, i forhold til anvendelse som tagfarm?**

*Svar:*

*P-husets placering og nabobebyggelser er beskrevet i lokalplanen for Ørestad syd og således en forudsætning for realisering af projektet.*

10

Forudsætninger

Af oversigts tegningen på side 16, fremgår det at den nordvendte facade vil blive bygget sammen med bebyggelse mod nord i begge sider. **Er det rigtigt at der kun skal tegnes en facade for den midterste del af den nordvendte facade?**

*Svar:*

*Den nordvendte facade begrænses af to tilstødende bygninger, hvoraf den østlige mod Ørestad Boulevard ikke er realiseret endnu. Se i øvrigt ovenstående svar.*

11

Konkurrenceprogram

**På hvilken facade tænkes den udvendige trappe at skulle placeres og hvor langt må trappen hænge ud fra facaden?**

*Svar:*

*Den udvendige trappe ønskes placeret mod vest, ud til Robert Jacobsens vej. Konkurrenceprogrammet stiller krav om arkitektonisk kvalitet og helhedstænkning og begrænser ikke udformning / udkragning. Programmet stiller ligeledes krav om at forslagets dele er bygbare, kan tilpasses til råhuset og i øvrigt kan realiseres indenfor projektrammen.*

12

Konkurrenceprogram

Når der er tale om en åben konkurrence kunne det tænkes at afleverings formatet blev åbnet lidt op. Blandt andet skal der afleveres en oversigtsplan i 1:500 der primært vil være en gentagelse af tegningen nederst på side 16 i konkurrenceprogrammet. Måske en plan af taghaven kunne afleveres som rejst plan/ isometri og give flere informationer om det konkrete projekt. **Er der mulighed for at opgavestiller åbner op for krav til afleveringen, således at opgaven kan besvares mere frit?**

*Svar:*

*Konkurrencens afleverings format tager udgangspunkt i, at der erfaringsmæssigt er klare fordele ved at kunne vurdere projektbesvarelser i sammenlignelig skala. Udskriver finder dog overvejelserne om en mere fri besvarelse relevant og krav om oversigtsplan i 1:500 frafaldes.*

13

Konkurrencebilag

Tegningerne af Himmelbyen er i jpg format. **Kan de udleveres i et vektorbaseret format: dwg eller pdf?**

*Svar:*

*Udskriver er ikke i besiddelse af tegninger i vektorbaseret format. Såfremt tegninger kan fremskaffes vil de blive uploadet til øvrigt bilagsmateriale.*